CELEX: 
Language: et
Date: 2019-10-15 00:00:00
Title: KOMISJONI DELEGEERITUD MÄÄRUS (EL) …/…, millega muudetakse Euroopa Parlamendi ja nõukogu määruse (EL) nr 516/2014 (millega luuakse Varjupaiga-, Rände- ja Integratsioonifond) II lisa

SELETUSKIRI
            
            
               1.DELEGEERITUD ÕIGUSAKTI TAUST
            
            
               Euroopa Parlamendi ja nõukogu määrusega (EL) nr 516/2014
                  1
               , millega luuakse Varjupaiga-, Rände- ja Integratsioonifond, antakse komisjonile õigus võtta vastu delegeeritud õigusakte artiklis 26 sätestatud tingimuste kohaselt.
            
            
               Eelkõige antakse määruse (EL) nr 516/2014 artikli 16 lõikega 2 komisjonile õigus määruse (EL) nr 514/2014 artiklis 15 osutatud vahekokkuvõtte tegemise käigus muuta delegeeritud õigusaktiga kõnealuse määruse II lisa, millega sätestatakse artiklis 16 ja põhjenduses 38 osutatud erimeetmete loetelu.
            
            
               Rändevoogude dünaamiline olemus eeldab ühist paindlikku lähenemisviisi, mis annab asjakohase vastuse ELi ja selle liikmesriikide poliitika arengusuundadele ja rahastamisvajadustele, eelkõige nendele liikmesriikidele, mille välispiirid on pidevalt suure ja ebaproportsionaalse rändesurve all.
            
            
               Seoses sellega sisaldab Euroopa Komisjoni 13. mail 2015
                  2
                esitatud ja Euroopa Ülemkogu 25. ja 26. juunil 2015
                  3
                heakskiidetud Euroopa rände tegevuskava rea lühi- ja pikaajalisi meetmeid, sealhulgas Euroopa ühise varjupaigasüsteemi tõhusat rakendamist. Muu hulgas viidatakse varjupaigataotlejate põhiõiguste kaitse tõhustamist arvesse võttes vastuvõtutingimuste parandamisele, pöörates erilist tähelepanu haavatavate rühmade vajadustele. Määruse (EL) nr 516/2014 artikli 3 lõike 2 kohaselt peaks Varjupaiga-, Rände- ja Integratsioonifond aitama tugevdada ja arendada Euroopa ühise varjupaigasüsteemi kõiki aspekte.
            
            
               Seoses liikmesriikide riiklikke programmide vahekokkuvõttega, mis tehakse määruse (EL) nr 514/2014 artikli 15 kohaselt, ja võttes arvesse eespool nimetatud ELi poliitilisi prioriteete ning Varjupaiga-, Rände- ja Integratsioonifondi erieesmärke, tehti kindlaks liikmesriikide täiendava rahastuse vajadused, eelkõige liikmesriikides, mis seisavad silmitsi suure ja ebaproportsionaalse rändesurvega välispiiridel.
            
            
               Need vajadused on eelkõige seotud vastuvõtu-, majutus- ja kinnipidamisasutustega, vastavate teenustega rahvusvahelise kaitse taotlejate või muude kolmandate riikide kodanike jaoks, kes viibivad liikmesriigis ning kes ei vasta või enam ei vasta liikmesriigi territooriumile sisenemise ja/või seal viibimise tingimustele, ning rahvusvahelise kaitse taotlejate eluasemetoetusega.
            
            
               Selliseid rahastamisvajadusi peaks rahuldama võimalikult asjakohaselt, kasutades kõige sobivamat rahastamisvahendit.
            
            
               Võttes arvesse rahastamisvajaduste eripära, ei ole liikmesriikide riiklike programmide täiendav rahastus jaotamispõhimõtte alusel, mida kasutati iga liikmesriigi põhisumma jaotamiseks, sobiv vahend, kuna see ei võimaldaks keskenduda suure ja ebaproportsionaalse rändesurvega silmitsi seisvate liikmesriikide vajadustele.
            
            
               Erakorralise abi kasutamine ei ole samuti kõige sobivam valik, kuna põhimõtteliselt nõuab see väga spetsiifilisi asjaolusid, nimelt hädaolukorda, mis on kindlaks määratud määruse (EL) nr 516/2014 artikli 2 punktis k. Lisaks toimub erakorralise abi raames rahastamine projektipõhise lähenemisviisi kohaselt ja on piiratud kestusega, vastupidiselt riikliku programmi kaudu pakutava rahastuse mitmeaastasele perspektiivile.
            
            
               Erimeetmete kasutamine jagatud eelarve täitmise raames võimaldab konkreetsete olukordade dünaamika ja eripärade korral paindlikumalt kohandusi teha, kuna need pakuvad kohandatud lähenemisviisi täiendavate rahaliste vahendite suunamiseks liikmesriikidesse, et toetada konkreetset Varjupaiga-, Rände- ja Integratsioonifondiga seotud tegevust. Eespool nimetatud täiendavat rahalist toetust vajavate tegevuste väga spetsiifilise laadi tõttu loetakse kõige sobivamaks rahastamisvahendiks erimeetmeid.
            
            
               Kehtivat erimeetmete loetelu sisaldavas II lisas on kuus riikidevahelist ja kaks riiklikku erimeedet, mida rakendatakse koostöös ÜRO Pagulaste Ülemvoliniku Ametiga.
            
            
               Kuna olemasolevad erimeetmed ei võimalda vahekokkuvõtte raames kindlaks tehtud tegevuste liiki toetada, on vaja lisada selline uus erimeede määruse (EL) nr 516/2014 asjaomasesse lisasse.
            
            
               Kavandatav uus erimeede aitaks kaasa rändevoogude tõhusale juhtimisele, mis on osa fondi üldeesmärgist, ning edendaks liikmesriikidevahelist solidaarsust, mis on Varjupaiga-, Rände- ja Integratsioonifondi selgelt väljendatud erieesmärk. Pealegi on see kooskõlas Euroopa rände tegevuskava meetmetega Euroopa ühise varjupaigasüsteemi tõhusaks rakendamiseks.
            
            
               Lisaks annab selline erimeetmete loetelu muutmine liikmesriikide konkreetsetele vajadustele vastamiseks, nagu on ette nähtud Varjupaiga-, Rände- ja Integratsioonifondi õiguslikus aluses, võimaluse suurendada ELi lisaväärtust rändevoogude juhtimise kontekstis. 
            
            
            
               2.ÕIGUSAKTI VASTUVÕTMISELE EELNENUD KONSULTEERIMINE
            
            
               Parema õigusloome eeskirjade ja määruse (EL) nr 516/2014 põhjenduse 51 kohaselt peaks komisjon delegeeritud õigusaktide koostamisel konsulteerima kõigi liikmesriikide ekspertidega. Selline konsulteerimine toimus kirjaliku menetluse teel 7. juunist kuni 24. juunini 2019.
            
         
         
            
               Liikmesriikide ekspertidelt saadud märkusi võeti nõuetekohaselt arvesse komisjoni delegeeritud määruse eelnõus.
            
            
               Parema õigusloome eeskirjade kohaselt leidis pärast talitustevahelist konsulteerimist aset tagasiside andmine. Tagasiside andmise periood lõppes 26. augustil 2019. Märkusi ei esitatud.
            
            
            
               3.DELEGEERITUD ÕIGUSAKTI ÕIGUSLIK KÜLG
            
            
               Määruse (EL) nr 516/2014 artikli 16 lõikega 2 antakse komisjonile õigus võtta vastu delegeeritud õigusakte nimetatud määruse II lisa muutmiseks, milles on sätestatud erimeetmete loetelu.
            
            
               Määruse (EL) nr 516/2014 artikliga 26 sätestatakse delegeeritud volituste rakendamine ja eelkõige tingimused, mille alusel komisjonile antakse delegeeritud õigusaktide vastuvõtmise õigus.
               
            
            
               KOMISJONI DELEGEERITUD MÄÄRUS (EL) …/…,
            
            
               15.10.2019,
            
            
               millega muudetakse Euroopa Parlamendi ja nõukogu määruse (EL) nr 516/2014 (millega luuakse Varjupaiga-, Rände- ja Integratsioonifond) II lisa
               
            
               EUROOPA KOMISJON,
            
            
               võttes arvesse Euroopa Liidu toimimise lepingut,
            
            
               võttes arvesse Euroopa Parlamendi ja nõukogu 16. aprilli 2014. aasta määrust (EL) nr 516/2014, millega luuakse Varjupaiga-, Rände- ja Integratsioonifond, muudetakse nõukogu otsust 2008/381/EÜ ning tunnistatakse kehtetuks Euroopa Parlamendi ja nõukogu otsused nr 573/2007/EÜ ja nr 575/2007/EÜ ja nõukogu otsus 2007/435/EÜ
                  4
               , eriti selle artikli 16 lõige 2,
            
            
               ning arvestades järgmist:
            
            
                1)Euroopa Parlamendi ja nõukogus määruse (EL) nr 514/2014
                  5
                artiklis 15 osutatud vahekokkuvõtte raames tehti kindlaks liikmesriikide vajadused täiendava rahastuse järele varjupaiga, migratsiooni ja integratsiooni valdkondades.
            
            
               2)Vahekokkuvõtte tegemise käigus tehti kindlaks vajadus anda piisavat rahalist toetust vastuvõtu-, majutus- ja kinnipidamisasutuste, rahvusvahelise kaitse taotlejatele või kolmandate riikide kodanikele, kes viibivad liikmesriigis ning kes ei vasta või enam ei vasta liikmesriigi territooriumile sisenemise ja seal viibimise tingimustele, osutatavate vastavate teenuste ning rahvusvahelise kaitse taotlejate eluasemetoetuse jaoks.
            
            
               3)Määruse (EL) nr 516/2014 II lisas on loetletud liikmesriikidele täiendavate rahaliste vahendite saamiseks kaheksat erimeedet, millest kuus on mitut liikmesriiki kaasavad ühismeetmed.
            
            
               4)Vahekokkuvõtte kontekstis kindlaks tehtud poliitiliste arengusuundade ja rahastamisvajadustega ei saa praeguse erimeetmete loetelu abil piisavalt hästi tegeleda. Seetõttu on selle loetelu muutmine parim viis Varjupaiga-, Rände- ja Integratsioonifondi eesmärkide raames kindlaks tehtud vajaduste rahuldamiseks.
            
            
               5)Määruse (EL) nr 516/2014 II lisasse uue erimeetme lisamine aitab kaasa rändevoogude tõhusale juhtimisele. See on kooskõlas kõnealuse määruse artikli 3 lõike 2 punktis d sätestatud erieesmärgiga suurendada solidaarsust liikmesriikide vahel.
            
            
               6)Sellise uue erimeetme lisamine, mis peegeldab liikmesriikide hiljutist poliitilist arengut ja rahastamisvajadusi, loob märkimisväärset lisaväärtust, kuna see aitab leevendada survet rändajate ja varjupaigataotlejate voogudest enim mõjutatud liikmesriikidele ja seega liidule kui tervikule.
            
         
         
            
               7)Et erimeedet oleks võimalik viivitamata kohaldada, pidades silmas eespool nimetatud kiireloomulisi rahastamisvajadusi, peaks määrus jõustuma järgmisel päeval pärast selle avaldamist Euroopa Liidu Teatajas.
            
            
               8)Seepärast tuleks määrust (EL) nr 516/2014 vastavalt muuta,
            
            
               ON VASTU VÕTNUD KÄESOLEVA MÄÄRUSE:
            
            
               Artikkel 1
            
            
               Määruse (EL) nr 516/2014 II lisasse lisatakse järgmine 9. punkt:
            
            
               „9. 
                     Liikmesriikides, mis seisavad silmitsi suure või ebaproportsionaalse rändesurve või mõlemaga: rahvusvahelise kaitse taotlejatele või kolmandate riikide kodanikele, kes viibivad liikmesriigis ning kes ei vasta või enam ei vasta liikmesriigi territooriumile sisenemise ja/või seal viibimise tingimustele, nõuetekohaste vastuvõtu-, majutus- ja kinnipidamisasutuste ja vastavate teenuste loomine, arendamine ja käitamine ning rahvusvahelise kaitse taotlejate eluasemetoetused.“
            
            
               Artikkel 2
            
            
               Käesolev määrus jõustub järgmisel päeval pärast selle avaldamist Euroopa Liidu Teatajas.
            
            
               Käesolev määrus on tervikuna siduv ja liikmesriikides vahetult kohaldatav kooskõlas aluslepingutega.
            
            
               Brüssel, 15.10.2019
            
            
               
                     Komisjoni nimel
               
               
                     president
                     Jean-Claude JUNCKER
               
            
         
         
            
                  
                     (1)
                  
                        Euroopa Parlamendi ja nõukogu 16. aprilli 2014. aasta määrus (EL) nr 516/2014, millega luuakse Varjupaiga-, Rände- ja Integratsioonifond, muudetakse nõukogu otsust 2008/381/EÜ ning tunnistatakse kehtetuks Euroopa Parlamendi ja nõukogu otsused nr 573/2007/EÜ ja nr 575/2007/EÜ ja nõukogu otsus 2007/435/EÜ (ELT L 150, 20.5.2014, lk 168).
               
               
                  
                     (2)
                  
                        COM(2015) 240 final.
               
               
                  
                     (3)
                  
                        Dokument EUCO 22/15 CO EUR 8 CONCL 3.
               
               
                  
                     (4)
                  
                        ELT L 150, 20.5.2014, lk 168. 
               
               
                  
                     (5)
                  
                        Euroopa Parlamendi ja nõukogu 16. aprilli 2014. aasta määrus (EL) nr 514/2014, millega sätestatakse Varjupaiga-, Rände- ja Integratsioonifondi ning politseikoostöö, kuritegevuse tõkestamise ja selle vastu võitlemise ning kriisiohje rahastamisvahendi suhtes kohaldatavad üldsätted (ELT L 150, 20.5.2014, lk 111).